|  |
| --- |
| PATVIRTINTA |
| Molėtų rajono savivaldybės tarybos |
| 2020 m. spalio 29 d. sprendimu Nr. B1-268 |

**VIETINĖS RINKLIAVOS UŽ LEIDIMO ATLIKTI KASINĖJIMO DARBUS MOLĖTŲ RAJONO SAVIVALDYBĖS VIEŠOJO NAUDOJIMO TERITORIJOJE (GATVĖSE, VIETINĖS REIKŠMĖS KELIUOSE, AIKŠTĖSE, ŽALIUOSIUOSE PLOTUOSE), ATITVERTI JĄ AR JOS DALĮ ARBA APRIBOTI EISMĄ JOJE IŠDAVIMĄ NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už leidimo atlikti kasinėjimo darbus Molėtų rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimą nuostatai (toliau – Nuostatai) nustato vietinės rinkliavos (toliau – rinkliava) už leidimo atlikti kasinėjimo darbus Molėtų rajono savivaldybės viešojo naudojimo teritorijoje (vietinės reikšmės keliuose, gatvėse, pėsčiųjų ir dviračių takuose, aikštėse, skveruose, ir žaliuosiuose plotuose), atitverti ją ar jos dalį arba apriboti eismą joje (toliau – leidimas) išdavimą, rinkliavos mokėtojus, rinkliavos dydžius, lengvatas, rinkliavos mokėjimo ir grąžinimo tvarką, rinkimo kontrolę ir atsakomybę.
2. Pagrindinės Nuostatuose vartojamos sąvokos:
   1. **rinkliava** – savivaldybės viešojo naudojimo teritorijoje galiojanti Molėtų rajono savivaldybės tarybos (toliau – Savivaldybės taryba) sprendimu nustatyta privaloma įmoka;
   2. **rinkliavos mokėtojai** – fiziniai ir juridiniai asmenys, kuriems išduodamas leidimas;
   3. **leidimas** – Molėtų rajono savivaldybės administracijos (toliau – Savivaldybės administracija) direktoriaus įsakymu patvirtinta tvarka išduotas dokumentas, suteikiantis teisę fiziniams ir juridiniams asmenims atlikti kasinėjimo darbus savivaldybės viešojo naudojimo teritorijoje, atitverti ją ar jos dalį arba apriboti eismą joje;
   4. **viešojo naudojimo teritorija** – savivaldybei ar valstybei nuosavybės teise priklausanti ar patikėjimo teise valdoma teritorija (gatvės, vietinės reikšmės keliai, aikštės, žalieji plotai ir kt.);
   5. **inžineriniai tinklai** – statinio statybos sklype (išskyrus statinio vidų) ir už jo ribų nutiesti vandentiekio, nuotekų šalinimo, šilumos, dujų, naftos ar kito kuro technologiniai vamzdynai, elektros perdavimo, energijos ir nuotolinio ryšio (telekomunikacijų) linijos su jų maitinimo šaltiniais ir įrenginiais;

3.Kitos šiuose Nuostatose vartojamos sąvokos atitinka Lietuvos Respublikos statybos įstatymo, Lietuvos Respublikos kelių įstatymo ir kitų teisės aktų sąvokas.

4. Surinktos rinkliavos lėšos įskaitomos į Molėtų rajono savivaldybės biudžetą (toliau – Savivaldybės biudžetas).

5. Leidimas išduodamas, Leidimų atlikti kasinėjimo darbus Molėtų rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo tvarkos aprašo nustatyta tvarka, kuris tvirtinamas Savivaldybės administracijos direktoriaus įsakymu.

6. Leidimo galiojimas laikinai stabdomas ir vėl atnaujinamas leidimo turėtojo prašymu, jei nebuvo pradėti kasinėjimo darbai arba atitverta viešojo naudojimo teritorija ar jos dalis.

7. Žemės kasinėjimo darbai, kai įrengiami nauji arba remontuojami inžineriniai tinklai ir kitos požeminės ir antžeminės komunikacijos, atliekami vadovaujantis Statybos techniniu reglamentu STR 1.06.01:2016 „Statybos darbai. Statinio statybos priežiūra“.

8. Rinkliava galioja tik Molėtų rajono savivaldybės teritorijoje.

**II SKYRIUS**

**RINKLIAVOS DYDŽIAI IR APSKAIČIAVIMO TVARKA**

9. Rinkliava apskaičiuojama ir sumokama iki leidimo išdavimo ar pratęsimo.

10. Rinkliavos dydžiai už leidimo atlikti kasinėjimo darbus Molėtų rajono savivaldybės viešojo naudojimo teritorijoje, atitverti ją ar jos dalį arba apriboti eismą joje išdavimą nurodyti Nuostatų priede.

11. Rinkliava renkama tik eurais.

12. Rinkliavos dydis nustatytas iki 50 kv. m. ploto kasinėjimo, atitvėrimo ar eismo apribojimo darbų vykdymui per 1 (vieną) parą. Kai plotas yra didesnis nei 50 kv. m., rinkliavos dydis dauginama iš skaičiaus, kuris gaunamas plotą padalinus iš 50.

13. Savivaldybės taryba atskiru sprendimu gali vietinės rinkliavos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.

14. Rinkliavos dydis priklauso nuo atliekamų, darbų vykdymo vietos ir trukmės.

15. Laikotarpis, už kurį imama rinkliava, skaičiuojamas paromis nuo leidime nurodytos darbų pradžios iki jų pabaigos.

16. Rinkliava skaičiuojama nuo kasinėjimo, teritorijos atitvėrimo arba eismo apribojimo ar nutraukimo darbų pradžios iki dangų ir želdinių atkūrimo darbų pabaigos. Dėl objektyvių priežasčių nebaigus atstatymo darbų iki leidime nurodytos datos, leidimo turėtojas Savivaldybės administracijai raštu pateikia prašymą išduoti leidimą naujam terminui. Leidimas išduodamas sumokėjus Nuostatų priede nustatytą rinkliavą.

17. Už kasinėjimo darbus ir už eismo uždraudimą arba apribojimą viešo naudojimo teritorijoje, užtęsus leidime nurodytus terminus ar dirbant be leidimo, skiriama bauda Lietuvos Respublikos administracinių nusižengimų kodekso nustatyta tvarka.

**III SKYRIUS**

**LENGVATOS RINKLIAVOS MOKĖTOJAMS**

18. Rinkliavos mokėtojai atleidžiami nuo rinkliavos mokėjimo, kai:

18.1. likviduojamos požeminių tinklų avarijos, jeigu darbų trukmė neviršija 24 valandų;

18.2. darbų užsakovas yra Molėtų rajono savivaldybė ar jos padalinys, biudžetinė įstaiga ar viešoji įstaiga, kurios savininkė yra Savivaldybė, Savivaldybės kontroliuojama įmonė, kuri darbus atlieka savarankiškai (nesamdydama rangovo).

19. Rinkliava sumažinama 50 procentų už leidimo išdavimą fiziniams asmenims jungiantis prie inžinerinių tinklų.

**IV SKYRIUS**

**RINKLIAVOS MOKĖJIMO TVARKA**

20. Rinkliavos mokėtojui, sumokėjusiam rinkliavą, išduodamas nustatytos formos leidimas tam tikram laikotarpiui Leidimų atlikti kasinėjimo darbus Molėtų rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimo tvarkos aprašo nustatyta tvarka.

21. Apmokestinimo laikas pradedamas skaičiuoti nuo leidimo galiojimo pradžios.

22. Jei rinkliava už leidimo išdavimą nesumokama iki nustatyto termino, leidimas neišduodamas.

23. Rinkliava už leidimo išdavimą mokama į nurodytą Molėtų rajono savivaldybės administracijos surenkamąją sąskaitą. Mokėjimo pavedime nurodoma: „Už leidimo atlikti kasinėjimo darbus Molėtų rajono savivaldybės viešojo naudojimo teritorijoje, aptverti ją ar jos dalį arba apriboti eismą joje išdavimą“.

24. Vietinės rinkliavos apskaičiavimo teisingumą patikrina ir išduoda leidimą Molėtų rajono savivaldybės Statybos ir žemės ūkio skyriaus atsakingas darbuotojas.

25. Užbaigus kasinėjimo darbus arba pašalinus eismo apribojimus Molėtų miesto teritorijoje, darbai perduodami Molėtų rajono savivaldybės administracijos Statybos ir žemės ūkio skyriui, kontroliuojančiam leidimų išdavimo tvarką. Jeigu darbai neužbaigiami leidime nurodytu laiku arba darbai atlikti nekokybiškai, sumokėjus rinkliavą leidimas išduodamas naujam terminui. Vengiant mokėti rinkliavą leidimui gauti, taikomos LR teisės aktuose numatytos poveikio priemonės.

26. Užbaigus kasinėjimo darbus arba pašalinus eismo apribojimus Molėtų rajone, darbai perduodami Molėtų rajono savivaldybės administracijos atitinkamos seniūnijos seniūnui.

Jei darbai neužbaigiami leidime nurodytu laiku arba darbai atlikti nekokybiškai, sumokėjus rinkliavą leidimas išduodamas naujam terminui. Vengiant mokėti rinkliavą leidimui gauti, taikomos LR teisės aktuose numatytos poveikio priemonės.

**V SKYRIUS**

**RINKLIAVOS GRĄŽINIMO TVARKA**

27. Rinkliava arba jos dalis rinkliavos mokėtojui grąžinama pateikus raštišką rinkliavos mokėtojo prašymą (nurodant vietinės rinkliavos grąžinimo priežastis) Savivaldybės administracijai ne vėliau kaip per vieną mėnesį nuo rinkliavos sumokėjimo datos.

28. Savivaldybės administracijos direktorius, išnagrinėjęs prašymą, priima sprendimą dėl rinkliavos grąžinimo (negrąžinimo) per 30 kalendorinių dienų nuo prašymo pateikimo dienos. Rinkliava grąžinama už tiek parų, kiek rinkliavos mokėtojas negalėjo pasinaudoti išduoto leidimo suteiktomis teisėmis.

**VI SKYRIUS**

**DELSPINIGIŲ DYDIS, JŲ APSKAIČIAVIMO, MOKĖJIMO TVARKA IR ATLEIDIMO NUO DELSPINIGIŲ ATVEJAI**

30. Leidimas išduodamas tik sumokėjus rinkliavą, todėl delspinigių skaičiavimas nenumatomas.

**VII SKYRIUS**

**BAIGIAMOSIOS NUOSTATOS**

31. Nuostatai papildomi, keičiami ir pripažįstami netekusiais galios Molėtų rajono savivaldybės tarybos sprendimu.

32. Asmenys, pažeidę Lietuvos Respublikos rinkliavų įstatymą, su juo susijusius kitus teisės aktus ir šiuos Nuostatus, atsako Lietuvos Respublikos įstatymų nustatyta tvarka.

33. Vietinės rinkliavos surinkimo kontrolę vykdo Savivaldybės kontrolierius (Savivaldybės kontrolės ir audito tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_

Vietinės rinkliavos už leidimo atlikti kasinėjimo darbus Molėtų rajono savivaldybės viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje išdavimą nuostatų

priedas

**VIETINĖS RINKLIAVOS UŽ LEIDIMO ATLIKTI KASINĖJIMO DARBUS MOLĖTŲ RAJONO SAVIVALDYBĖS VIEŠOJO NAUDOJIMO TERITORIJOJE, ATITVERTI JĄ AR JOS DALĮ ARBA APRIBOTI EISMĄ JOJE IŠDAVIMĄ DYDŽIAI**

|  |  |  |  |  |  |
| --- | --- | --- | --- | --- | --- |
| Teritorija | Rinkliavos dydis, Eur  (atliekami kasinėjimo darbai,  atitveriama teritorija ar jos dalis arba  apribojamas eismas joje  1 (vieną) parą iki 50 (penkiasdešimties) kv. m. plote) | | | | |
| Važiuojamoji dalis | | | Pėsčiųjų, dviračių takai ir  šaligatviai | Žalieji plotai |
| Asfaltbetonio ir kitos kietos  dangos | Žvyro danga | Grunto danga |
| Molėtų miesto ir rajono seniūnijų gatvės, keliai ir šalia jų esančios teritorijos | 25 | 15 | 10 | 15 | 10 |

1. Iki 50 kv. m. plotui kasinėjimo, atitvėrimo ar eismo apribojimo darbų vykdymui per 1 (vieną) parą taikomas rinkliavos dydis, nustatytas šiame priede.

2. Kai plotas yra didesnis nei 50 kv. m., minimalus rinkliavos dydis dauginama iš skaičiaus, kuris gaunamas plotą padalinus iš 50.

3. Rinkliavos dydis didinamas 3 (trys) kartus už leidimo išdavimą, kai atliekami darbai gatvėse, keliuose, šaligatviuose, kurie mažiau nei prieš 5 metus buvo padengti nauja danga, kapitališkai suremontuoti ar rekonstruoti.